
Informatīvais ziņojums
“Par 2026. gada 29. - 30. aprīļa neformālajā Eiropas Savienības telekomunikāciju ministru sanāksmē izskatāmajiem jautājumiem”

2026. gada 29. - 30. aprīlī Kiprā, Nikosijā, notiks neformālā Eiropas Savienības (turpmāk – ES) telekomunikāciju ministru sanāksme, kuras laikā plānotas diskusijas par to, kā paātrināt uzticamu mākslīgā intelekta plašu ieviešanu visā ES, par nepilngadīgo aizsardzības stiprināšanu tiešsaistes vidē, un par Eiropas kritiskās infrastruktūras aizsardzību, balstoties uz Kipras kā prezidējošās valsts ES Padomē (turpmāk – Prezidentūra) sagatavotajiem diskusiju dokumentiem.
1. Uzticama mākslīgā intelekta plašas ieviešanas paātrināšana ES
Mūsdienu strauji mainīgajā tehnoloģiskajā vidē mākslīgais intelekts (turpmāk - MI) Eiropai sniedz gan vēl nebijušas iespējas, gan sarežģītus izaicinājumus. MI tehnoloģijām kļūstot arvien neatņemamākām mūsu ekonomikās, sabiedrībās un ikdienas dzīvē, ES saskaras ar stratēģisku nepieciešamību: atbalstīt tāda MI izstrādi un ieviešanu, kas ir ne tikai inovatīvs, bet arī uzticams, ētisks un atbilst Eiropas vērtībām. Iniciatīvu, atbilstošu tiesisko regulējumu un sadarbības veicināšana starp valstīm ir ļoti svarīga, lai atbildīgi un ilgtspējīgi izplatītu MI visā Eiropā un saglabātu ES vadošo pozīciju MI tehnoloģiju jomā.
Sanāksmē plānota diskusija par to kā, vienlaikus stiprinot finansējumu, publisko iepirkumu, pārvaldību un koordināciju, pārvērst MI pielietošanas stratēģiju[footnoteRef:1] un pieeju “MI vispirms” no pilotprojektiem par mērogojamiem, pāri robežām izmantojamiem MI risinājumiem vienotajā tirgū, paātrinot MI integrāciju galvenajās nozarēs, nezaudējot uzticamību, drošību un tiesisko noteiktību. [1:  MI pielietošanas stratēģija] 

Latvijas viedoklis
Latvijas nostāja formulēta saskaņā ar:
nacionālo pozīciju Nr. 1  “Eiropas Parlamenta un Padomes regula (priekšlikums), ar ko groza Regulas (ES) 2024/1689 un (ES) 2018/1139 attiecībā uz saskaņotu noteikumu mākslīgā intelekta jomā īstenošanas vienkāršošanu (Digitālais omnibuss par MI)” (izskatīta Ministru kabineta 2026. gada 20. janvāra sēdē un 2026. gada 2. februārī atbalstīta Latvijas Republikas Saeimas Eiropas lietu komisijā);
nacionālo pozīciju Nr. 1 “Komisijas paziņojums Eiropas Parlamentam, Eiropadomei, Padomei, Eiropas Ekonomikas un sociālo lietu komitejai un Reģionu komitejai “MI kontinenta rīcības plāns”” (izskatīta Ministru kabineta 2025. gada 7. oktobra sēdē un 2025. gada 15. oktobrī atbalstīta Latvijas Republikas Saeimas Eiropas lietu komisijā);
nacionālo pozīciju Nr. 1 “Priekšlikums Padomes lēmumam par to, lai Eiropas Savienības vārdā parakstītu Eiropas Padomes Pamatkonvenciju par mākslīgo intelektu, cilvēktiesībām, demokrātiju un tiesiskumu” (izskatīta Ministru kabineta 2024. gada 20. augusta sēdē un 2024. gada 18. septembrī atbalstīta Latvijas Republikas Saeimas Eiropas lietu komisijā);
nacionālo pozīciju “Priekšlikums Eiropas Parlamenta un Padomes Regulai kas nosaka saskaņotas normas mākslīgā intelekta jomā (Mākslīgā intelekta akts) un groza dažus Savienības leģislatīvos aktus” (izskatīta Ministru kabineta 2023. gada 5. septembra sēdē un 2023. gada 27. septembrī atbalstīta Latvijas Republikas Saeimas Eiropas lietu komisijā). 
Sanāksmē tiks uzsvērts, ka uzticama MI ieviešanas paātrināšana ES ir jābalsta uz MI aktu[footnoteRef:2] kā kopēju uzticamības ietvaru un MI pielietošanas stratēģiju kā galveno instrumentu MI ieviešanai ES mērogā. Nepieciešams nodrošināt praktiskos priekšnosacījumus MI ieviešanai, īpaši piekļuvi skaitļošanas jaudai caur Eiropas augstas veiktspējas datošanas kopuzņēmuma “EuroHPC” un MI rūpnīcu modeļiem, kā arī datu gatavību saskaņā ar ES Datu savienības pieeju. Vienlaikus būtiska nozīme ir atbalsta ieviešanai, tostarp regulatīvajām smilškastēm, skaidrām vadlīnijām, prasmju stiprināšanai un ES līmeņa atbalsta instrumentiem, lai MI risinājumu pilotprojekti tiktu izvērsti plašākos projektos. Ir svarīga saskaņota MI akta interpretācija, standartizēti atbilstības risinājumi un konsekventa MI akta un Vispārīgās datu aizsardzības regulas[footnoteRef:3] piemērošana, lai mazinātu sadrumstalotību, vienlaikus saglabājot uzticamību, drošību un tiesisko noteiktību. [2:  Eiropas Parlamenta un Padomes Regula (ES) 2024/1689 (2024. gada 13. jūnijs), ar ko nosaka saskaņotas normas mākslīgā intelekta jomā un groza Regulas (EK) Nr. 300/2008, (ES) Nr. 167/2013, (ES) Nr. 168/2013, (ES) 2018/858, (ES) 2018/1139 un (ES) 2019/2144 un Direktīvas 2014/90/ES, (ES) 2016/797 un (ES) 2020/1828 (Mākslīgā intelekta akts)]  [3:  Eiropas Parlamenta un Padomes Regulas (ES) 2016/679 (2016. gada 27. aprīlis) par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK] 

2. Nepilngadīgo aizsardzības stiprināšana tiešsaistē – pasākumi un aizsardzības mehānismi digitālajā vidē
Digitālajā vidē bērniem un jauniešiem ir plašas iespējas mācībām, radošumam un saziņai, taču vienlaikus pieaug arī riski viņu veselībai, labbūtībai un drošībai. Sociālo mediju platformu dizains, piekļuve vecumam neatbilstošam saturam un ģeneratīvā MI straujā izplatība rada jaunus izaicinājumus, kas prasa mērķtiecīgus un koordinētus aizsardzības pasākumus ES līmenī.
ES jau ir izveidots stabils regulatīvais ietvars nepilngadīgo aizsardzībai tiešsaistē, tostarp Digitālo pakalpojumu akts[footnoteRef:4], Audiovizuālo mediju pakalpojumu direktīva[footnoteRef:5] un MI akts, ko papildina politikas iniciatīvas, piemēram, Eiropas stratēģija “Bērniem labāks internets”[footnoteRef:6], Drošāka interneta centri un rīcības plāns kiberbulinga apkarošanai[footnoteRef:7]. Digitālo pakalpojumu akta ietvaros jau notiek uzraudzības un izpildes pasākumi pret platformām, īpašu uzmanību pievēršot bērniem paredzētiem pakalpojumiem, vecuma pārbaudes mehānismu efektivitātei un ar MI ģenerētu saturu saistītiem riskiem. [4:  Eiropas Parlamenta un Padomes Regula (ES) 2022/2065 (2022. gada 19. oktobris) par digitālo pakalpojumu vienoto tirgu un ar ko groza Direktīvu 2000/31/EK (Digitālo pakalpojumu akts) ]  [5:  Eiropas Parlamenta un Padomes Direktīva 2010/13/ES (2010. gada 10. marts), par to, lai koordinētu dažus dalībvalstu normatīvajos un administratīvajos aktos paredzētus noteikumus par audiovizuālo mediju pakalpojumu sniegšanu]  [6:  Komisijas paziņojums Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai Eiropas stratēģija „Bērniem labāks internets” ]  [7:  Komisijas paziņojums Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai Rīcības plāns kiberbulinga apkarošanai "Stiprāki kopā drošākā tiešsaistes vidē"] 

Vienlaikus ES līmenī nostiprinās diskusija par digitālo pilngadības noteikšanu, ņemot vērā pieaugošo dalībvalstu iniciatīvu skaitu un politisko atbalstu harmonizētai pieejai. Šī virzība rada iespēju mazināt sadrumstalotību un nodrošināt vienotu aizsardzības standartu visā Digitālajā vienotajā tirgū. Būtisks priekšnoteikums tam ir efektīvi vecuma verifikācijas risinājumi. Eiropas Komisijas izstrādātais ES vecuma verifikācijas risinājuma koncepts, kas balstīts uz ES digitālās identitātes maku, piedāvā privātumu respektējošu un savietojamu pamatu, kuru vairākas dalībvalstis jau testē nacionālā līmenī.
Papildu izaicinājumus rada ģeneratīvais MI un MI čatboti, kas var pakļaut nepilngadīgos manipulējošam vai kaitīgam saturam. Tādēļ turpmāk ir būtiski nodrošināt, ka ES regulatīvais ietvars saglabā efektivitāti, aktualitāti un pielāgojamību, vienlaikus stiprinot koordināciju starp ES un nacionālajām iniciatīvām, lai panāktu reālus uzlabojumus bērnu drošībā tiešsaistē.
Sanāksmē plānota diskusija par to, cik efektīvas ir nacionālās pieejas nepilngadīgo aizsardzībai tiešsaistē un kādu pievienoto vērtību sniegtu ES līmeņa harmonizēta pieeja, tostarp attiecībā uz piemērojamiem juridiskajiem instrumentiem un darbības jomas tvērumu. Ņemot vērā topošo ES vecuma verifikācijas risinājumu, diskusijas dalībnieki tiek aicināti apsvērt gan harmonizēta mehānisma priekšrocības un izaicinājumus, gan dalībvalstu, privātā sektora un iespējamā regulējuma lomu tā ieviešanā. Tāpat arī to, kā ES regulatīvajam ietvaram saglabāt efektivitāti un pielāgojamību, reaģējot uz jauniem riskiem bērnu aizsardzībai, ko rada ģeneratīvais MI un MI čatboti.
Latvijas viedoklis
[bookmark: _Toc60796017][bookmark: _Toc71502042][bookmark: _Toc71548593][bookmark: _Toc71551358][bookmark: _Toc74222060]Latvijas nostāja formulēta saskaņā ar:
Digitālās transformācijas pamatnostādnēm 2021.-2027. gadam (apstiprinātas  Ministru kabineta 2021. gada 7. jūlija sēdē);
informatīvo ziņojumu “Par 2025. gada 5. decembra Eiropas Savienības Transporta, telekomunikāciju un enerģētikas ministru padomes sanāksmē izskatāmajiem jautājumiem” (izskatīts Ministru kabineta 2025. gada 2. decembra sēdē);
nacionālo pozīciju Nr. 1 „Par Padomes secinājumu projektu par audiovizuālo mediju pakalpojumu un video koplietošanas platformu pakalpojumu tiesiskā regulējuma novērtējumu" (izskatīta Ministru kabineta 2025.gada 18.marta sēdē un 2025.gada 9.maijā atbalstīta Latvijas Republikas Saeimas Eiropas lietu komisijā);
Latvijas mediju politikas pamatnostādnēm 2024.-2027. gadam (apstiprinātas Ministru kabineta 2024. gada 1. oktobra sēdē).
Latvija pauž atbalstu nepilngadīgo aizsardzības stiprināšanai tiešsaistē. Uzskatām, ka to visefektīvāk iespējams nodrošināt ar ES līmeņa harmonizāciju – saskaņotu, praktisku ES līmeņa pieeju, kas var nodrošināt vienotus ar vecumu saistītus noteikumus, piemēram, kopīgu vecuma slieksni, samazināt administratīvo un atbilstības slogu platformām un radīt vienlīdzīgus nosacījumus visā Digitālajā vienotajā tirgū. Vienlaikus tiktu atvieglota un paātrināta risinājumu ieviešana un samazināta regulatīvā fragmentācija, nostiprinot pakalpojumu sniedzēju motivāciju ieviest efektīvus bērnu aizsardzības risinājumus neatkarīgi no tirgus vai auditorijas lieluma. 
Uzskatām, ka tiesiskā regulējuma ziņā būtu lietderīgi balstīties uz esošajiem ES instrumentiem, jo īpaši Digitālo pakalpojumu aktu, tostarp tā 28. pantu, iespējams, to papildinot vai precizējot ar mērķētākiem nosacījumiem par vecumam atbilstošu dizainu, vecuma verifikāciju un proporcionāli īstenojamiem aizsardzības pasākumiem. Pieejai jābūt mērķētai un samērīgai, galveno uzmanību pievēršot lielām un augsta riska platformām un pakalpojumiem, kas pēc savas būtības nav piemēroti nepilngadīgajiem. Harmonizēts ES vecuma verifikācijas mehānisms varētu nodrošināt vienotu un savietojamu standartu visā ES, ievērojot proporcionalitātes, privātuma un personas datu aizsardzības principus, un tā ieviešanu dalībvalstis varētu atbalstīt ar nacionālajām digitālās identitātes infrastruktūrām, savukārt privātais sektors — ar tehnisko risinājumu izstrādi un nodrošināšanu. Vienlaikus ir svarīgi, lai ES regulatīvais ietvars attiecībā uz ģeneratīvo MI un MI čatbotiem saglabātu efektivitāti un pielāgojamību, koncentrējoties uz praktisku risku mazināšanu un iespēju mērķēti pilnveidot pieeju, ja prakse atklāj jaunus apdraudējumus nepilngadīgajiem.
Latvija uzsvērs arī nepieciešamību ES līmenī pastiprināt politikas pasākumus, tostarp Digitālā pakalpojumu akta ietvaru, lai efektīvāk pasargātu nepilngadīgos no legālu un nelegālu atkarību izraisošu vielu pieejamības tiešsaistē. Obligāta vecuma pārbaudes sistēmu ieviešana visām platformām un tiešsaistes komersantiem, kā arī stingrāka un koordinēta rīcība pret noteikumus neievērojošām platformām un nelegāla satura izplatīšanu, ir būtiska, tostarp nodrošinot efektīvas juridiskās un tehniskās iespējas operatīvi bloķēt pārkāpējus un būtiski mazināt riskus nepilngadīgo veselībai un dzīvībai.
Vērsīsim uzmanību uz situāciju, ka 2026. gadā 13 ES dalībvalstu Drošāka interneta centri ir palikuši bez Eiropas Komisijas finansējuma. Daudzās no tām, t.sk., Latvijā, nacionālais finansējums ir piesaistīts konkrētajam Eiropas Komisijas projektu uzsaukumam, un bez ES līdzfinansējuma nav iespējams nodrošināt finansējumu arī no valsts budžeta. Tas būtiski ierobežo to spēju sniegt atbalstu bērniem, kuri cietuši tiešsaistē, ierobežot seksuālu vardarbību pret bērniem saturoša materiāla apriti internetā un veikt izglītojošo darbu ar bērniem, vecākiem un skolotājiem. 
3. Eiropas kritisko infrastruktūru aizsardzība un kolektīvās noturības stiprināšana 
Eiropas kritiskās infrastruktūras arvien vairāk ir pakļautas sarežģītai un mainīgai riska videi. Energotīkli, transporta koridori, digitālie tīkli, ūdensapgādes sistēmas un kosmosa pakalpojumi ir cieši saistīti pāri robežām un nozarēm. Traucējumi vienā dalībvalstī var strauji radīt kaskādes ietekmi visā ES. 
Nesenie incidenti, kas saistīti ar zemūdens telekomunikāciju infrastruktūru, ir parādījuši Eiropas fiziskās un digitālās savienojamības akūto neaizsargātību. Uzbrukumi vērsti pret transporta sistēmām, piemēram, lidostām ar neidentificētiem droniem, kas parāda mūsdienu draudu hibrīdraksturu.
Kritiskās infrastruktūras darbojas kā savstarpēji savienota sistēmu sistēma. Enerģiju piegādā gan digitālajiem, gan transporta tīkliem, digitālās sistēmas pārrauga tīkla pārvaldību un loģistikas operācijas, un transportam ir būtiska loma enerģijas un telekomunikāciju komponentu piegādes ķēdes nepārtrauktības uzturēšanā. Traucējumi jebkurā nozarē var strauji pārvērsties citās. 
Lai gan ES ir centusies stiprināt noturību ar tādiem normatīvajiem aktiem kā Kritisko vienību noturības direktīva[footnoteRef:8] un TID 2 direktīva[footnoteRef:9], to ieviešana dalībvalstīs ir nevienmērīga, kas nozīmē, ka infrastruktūras aizsardzības līmenis dažādās valstīs atšķiras. [8:  Eiropas Parlamenta un Padomes direktīva (ES) 2022/2557 (2022. gada 14. decembris) par kritisko vienību noturību un Padomes Direktīvas 2008/114/EK atcelšanu ]  [9:  Eiropas Parlamenta un Padomes 2022. gada 14. decembra Direktīva (ES) 2022/2555, ar ko paredz pasākumus nolūkā panākt vienādi augstu kiberdrošības līmeni visā Savienībā un ar ko groza Regulu (ES) Nr. 910/2014 un Direktīvu (ES) 2018/1972 un atceļ Direktīvu (ES) 2016/1148 (TID 2 direktīva)] 

Sanāksmē ministri tiek aicināti diskutēt par ES līmeņa mehānismu kaskādes risku pārvaldību, hibrīddraudiem zemūdens digitālajai infrastruktūrai un MI iespējām un uz 5G tīklu balstītas dronu atklāšanas sistēmu izmantošanu.
Latvijas viedoklis
Latvijas nostāja formulēta saskaņā ar pozīciju Nr. 1 “Satelītu savienojamība kā stratēģiskās autonomijas pamatelements — nepieciešamība pēc visaptverošas pieejas” (izskatīta Ministru kabineta 2025. gada 3. jūnija  sēdē un atbalstīta Latvijas Republikas Saeimas Eiropas lietu komisijas 2025. gada 4. jūnija sēdē) un pozīciju Nr. 1 “Kopīgs paziņojums Eiropas Parlamentam un Padomei: ES kabeļu drošības rīcības plāns” (izskatīta Ministru kabineta 2025. gada 13. maija sēdē un atbalstīta Latvijas Republikas Saeimas Eiropas lietu komisijā 2025. gada 4. jūnijā). 
Latvijas ieskatā ir būtiski stiprināt kaskādes risku pārvaldību ES līmenī, ņemot vērā kritiskās infrastruktūras nozaru savstarpējo atkarību. Lai traucējumi vienā nozarē neizraisītu seku ķēdi citās, nepieciešams regulāri un pēc iespējas plašāk īstenot pārrobežu starpsektoru risku kartēšanu, stresa testus un krīzes mācības, piemēram, Cyber Europe, kas mērķētas uz valstu starp-institucionālo un starpvalstu sadarbību, Eiropas līmeņa krīzes gadījumā. Tas jāpapildina ar savlaicīgu informācijas apmaiņu, monitoringu un skaidrām koordinācijas procedūrām, tostarp izmantojot nacionālos draudu izvērtējumus ar atšķirīgu informācijas klasifikāciju.
Atbalstāma stresa testu organizēšana, kā arī labākai hibrīd-apdraudējuma paredzēšanai vēlams pēc iespējas plašāk izmantot saistītos informācijas apmaiņas tīklus un monitoringu dažādos līmeņos ar dažādu informācijas klasifikāciju, piemēram, kur būtu ietverti arī nacionālie draudu izvērtējumi uz turpmāko mēnešu periodiem no valsts drošības iestādēm. Tāpat nepieciešams plašāk iesaistīt zemūdens infrastruktūras īpašniekus informācijas apritē un reģionālajā sadarbībā, tostarp, Baltijas jūras reģionā.
Ņemot vērā pieaugošos hibrīdapdraudējumus, nepieciešams īpaši stiprināt zemūdens digitālās infrastruktūras noturību. Latvija atbalsta periodiskus ES līmeņa pārrobežu stresa testus, simulējot vienlaicīgus kabeļu traucējumus, kā arī redundances pasākumus, tostarp alternatīvus datu maršrutus, domēna vārdu sistēmas (DNS) noturību un operatīvās atjaunošanas kapacitātes. 
Latvija atbalsta MI un uz 5G tīklu balstītu dronu detekcijas risinājumu izmantošanu kritiskās infrastruktūras aizsardzībā, īstenojot riskos balstītu un samērīgu pieeju. Stingrāki pasākumi piemērojami augsta riska zonās, piemēram, lidostās un transporta mezglos, vienlaikus nodrošinot privātuma aizsardzību, datu minimizāciju un tiesisko skaidrību. Šajā kontekstā MI ietekmes novērtējumi ir būtisks instruments proporcionalitātes nodrošināšanai. Papildus Latvija turpina uzraudzīt ar GNSS/GPS traucējumiem saistītos riskus un atbalsta pasākumus to mazināšanai.

Latvijas delegācija:	Jānis Glazkovs, nozares padomnieks Pastāvīgajā pārstāvniecībā Eiropas Savienībā;
Artis Birziņš, viedās administrācijas un reģionālās attīstības ministra padomnieks.


Viedās administrācijas un reģionālās attīstības ministrs		R. Čudars

Valsts sekretāra p.i., valsts sekretāra vietnieks 	S.Cakuls

